text: Funky sko skal skabe praktikpladser
  30 marts 2011 kl. 15.43
  50 designstuderende fra Designskolen Kolding fremviste i dag deres bud på en ny ECCO-sko. Måske med en praktikplads som belønning.
  Der er sko med pels, sko med tre såler og sko, der mest minder om et kunstværk. Sko i stort set alle former og farver.
  Anledningen til de mange - og måske mærkelige - sko er Designskolen Koldings udstilling "My Shoe ? personal dream shoes for the real world".
  Det er 50 designstuderende, der har lavet deres bud på hvordan en ECCO-sko kan se ud. Og hvis direktøren for ECCO, Dieter Kasprzak synes om de studerendes sko, er der muligvis en praktikplads i vente.
  For udstillingen markerer nemlig samtidig, at Designskolen Kolding og Ecco har indgået en treårig samarbejdsaftale til en værdi af tre mio. kr. Aftalen er et led i designskolens øgede samarbejde med erhvervslivet og den første af sin art. 
  Aftalen indeholder en række fælles aktiviteter, bl.a. aftale om praktikforløb, deltagelse i designfaglige udviklingsprojekter og input fra Ecco til studenterprojekter. 
  Udstillingen hos Designskolen Kolding er desuden åben for offentligheden på hverdage frem til d. 15. april.
  